钦定古今图书集成/方舆汇编/职方典/第1385卷 > 《州志未载山川 通志》
## 钦定古今图书集成/方舆汇编/职方典/第1385卷 > 《州志未载山川 通志》

本州

五老山　在州城东南六十里九都乡。五峰相聚，突然耸拔。旧传有仙人炼药于此，为州八景之一。

二童山　在州城东八十里。二山对峙，旧传二童讲书于此。为州八景之一。

三台山　在州城南开阳乡。三峰高起，中峰特峭，形似笔架。

笔山　在州城东南五十里。石山尖秀，如卓笔然。

云贵山　：在州城南三十里。四山回旋，一山特峻，上有寺。

菁岭　在州城南开阳乡。石上带土，高三百馀丈，特出众山之表，四望皆见。多产蒲竹，秋冬积雪。山半有池，广四亩馀，水清鱼泳，人不能捕。又名“石岭。”

独石岭　在州城东南开阳乡。石山突屹，平地岿然独立，高百馀丈。上有飞来庙，下有岩泉。其傍冈之巅有灯盏池，秋冬常溢。

石人岭　在州城南九十里。岭上二石，状如人形，故名。

双龙冈　在州城南十里四都双龙村。两冈蜿蜒，状若双龙起伏，上有三石如笏，石傍有泉。为《州八景》之一。

《四凤冈　》四冈排列，面东若四凤展翅，日出如凤朝阳，为八景之一。

通岩　在州城东南九十里定宁村之前。岩阔四尺，深三尺，高半之。前有泉自东来，入岩下，注而成潭，深不可测。其水暗度而西，以泉从岩底通过，故名。

黄楴喉　在州城南龙冈村之前。发源于三台山，有石横亘高二丈许，瀑泉泻下，响震如雷，亦为奇险。

大泉　在州城南五十里大陆冈。泉从地下涌出，大如斗，其水澄澈，溉田数顷。

榕潭　在州城南开阳乡。其潭深且远，傍有石穴在地下，透至二里许，从池外出。两岸石觜昂出水面，多若禽形。水面有波，旋转不息，广五丈许，水去而波回，若转磨然。前二湾有铜鼓石，内空有孔，水入撞之，响若铜鼓。

上乌水　，源出于埇琴、三台山、开阳乡，三派合流东下会泷水以入于江。

东安县

铁山　，在县城西北二十五里。山产铁矿，先年炉商煽铁于此，计炉榷饷。其铁矿剖之，皆有竹干木叶之形，亦一异事。

西宁县

下城水　在西宁县。发源下城峒，会文昌水入大江。

泷水　，自罗定经木栗连滩、《古蓬》而出，为南江口，入大江。